Edellisen kerran riikinkukko nöyryytti pyydystäjiä. Se oli naaras, nyt uros.

Korkeasaari on saanut sunnuntain aikana useita ilmoituksia perjantaina karanneesta 14-vuotiaasta riikinkukosta, joka on uros ja sukupuolelleen tyypillisesti mahtavapyrstöinen.

Helsingin Sanomat kertoi karkaamisesta sunnuntaina puolilta päivin.

Kaikki havainnot on tehty Korkeasaaren naapurisaaren Mustikkamaan alueella.

Korkeasaaren kuraattorin Ville Vepsäläisen mukaan riikinkukkoa ei nyt yritetä pyydystää, vaan sille annetaan ainakin aluksi tilaisuus vapaaehtoiseen paluuseen.

Näin on käynyt ennenkin.

” Se suorastaan nöyryytti meitä. Viisi, kuusi kertaa yritin napata sen kiinni, mutta aina se pääsi pakoon.

Vepsäläinen oli itse mukana jahtaamassa edellistä karkulaista, naarasriikinkukkoa.

– Se suorastaan nöyryytti meitä, Vepsäläinen muistelee vuoden takaista epäonnistunutta jahtia.

– Viisi, kuusi kertaa yritin napata sen kiinni, mutta aina se pääsi pakoon. Ne käyttäytyvät Mustikkamaalla ihan eri tavalla kuin Korkeasaaressa. Ovat paljon arempia.

Kerran Vepsäläinen sai osuttua haavilla pyrstöön.

Riikinkukko osaa lentää.

– Ensin se hyppää suoraan ylös ja lentää saman tien pois, Vepsäläinen kuvailee.

Pomppu saattaa nousta puoleentoista metriin ja on salaman nopea eikä haittaa, vaikka ponnistuksen alusta olisi pehmeää pöheikköä.

Naarasriikinkukko vietti Mustikkamaalla villiä ja vapaata elämää useamman viikon kunnes oli eräänä kauniina päivänä palannut omin nokin Korkeasaareen.

– Mustikkamaa on yllättävän iso saari, Vepsäläinen hymähtää vuoden takaista jahtia miettiessään.

Kukaan ei huomannut paluuta.

” Se oli siinä muiden mukana ihan muina riikinkukkoina ja ajatteli varmaan, että terve, yrititte pyydystää vai.

– Se oli siinä muiden mukana ihan muina riikinkukkoina ja ajatteli varmaan, että terve, yrititte pyydystää vai, Vepsäläinen sanoo.

Nyt karkuteillä oleva on kömpelömpi lentäjä, koska sen pyrstö on isompi kuin naaraalla.

Antti Niinikoski onnistui lauantaina illalla kuvaamaan riikinkukon bussipysäkin edessä, kun se tallusteli pyrstöä laahaten ajotiellä.

Vepsäläisen mukaan riikinkukko oli havaittu aiemmin samana päivänä Korkeasaaren lipunmyynnin liepeillä mahdollisesti pyrkimässä takaisin saareen.

Mahdollisesti ihmisten paljous oli saanut sen muuttamaan mieltään.

Riikinkukko voi palata Korkeasaareen joko lentämällä tai kävelemällä siltaa pitkin.

Riikinkukko ei ole vaaraksi ihmisille. Se on vähän kuin fasaani, mutta kooltaan enemmän.